M. Vášáryová, poslankyňa: (2006-12-05):
Chcela by som podporiť závery zasadnutia Sekcie súkromných umeleckých škôl a školských zariadení, ako aj zástupcov Združenia zriaďovateľov a riaditeľov súkromných základných umeleckých škôl a súkromných školských zariadení, ktorí vo svojom liste žiadajú prehodnotiť postoj vlády Slovenskej republiky k otázke spôsobu zabezpečenia finančných prostriedkov pre vzdelávanie a výchovu  žiakov v týchto subjektoch. Ide vlastne o budúcich umelcov, o budúcich priateľov umenia a o budúcu vzdelanú umeleckú obec. Teda o výchovu budúcich konzumentov slovenskej národnej kultúry. V roku 2006 navštevuje tieto neštátne subjekty 53 592 žiakov alebo študentov. Chcem vás upozorniť na niekoľko bodov. Po prvé. Táto novela zásadne zakladá vzťah podriadenosti a závislosti zriaďovateľov neštátnych zariadení od zriaďovateľov štátnych zariadení, teda podľa môjho názoru ide o diskrimináciu súkromníkov na úkor úradníkov. Po druhé. Neštátne umelecké školy nemajú podľa tejto novely rovnoprávne postavenie so štátnymi a prestáva existovať konkurenčné prostredie, ktoré by malo vplývať na zvyšovanie kvality vzdelávania našich detí a budúcej generácie konzumentov našej národnej kultúry. Po tretie. Táto novela zakladá aj to, že v kvalitných neštátnych školách budú o chvíľu študovať len deti solventných rodičov, pretože neprimerané rýchle zvyšovanie poplatkov v týchto školách začne vylučovať deti sociálne slabšie, hoci talentované, automaticky z týchto škôl. Nie som si istá, či sa tým neporušuje aj medzinárodný Dohovor o právach dieťaťa na rovnosť a nediskrimináciu. Po štvrté. Zamedzuje rozšírenie ponuky vzdelávania a aktivít, ako tu už  bolo niekoľkokrát spomenuté, ktoré v regiónoch neposkytujú, ale ani neplánujú poskytovať štátne inštitúcie, a to najmä v menších slovenských mestách, ktoré sú historicky známe vyhľadávaním talentov a vychovávaním špičkových umelcov pre slovenskú národnú kultúru. A po piate. Táto novela obmedzuje aj možnosť pritiahnuť deti a mládež k aktivitám, ktoré sú žiaduce a vytvára priestor na obmedzenie ponuky na trávenie voľného času pre našu mládež. Dovoľte, aby som sa aj ja pripojila k stanovisku ZMOS-u zo dňa 22. novembra 2006, z ktorého vyplýva, že odmietajú,  ak sa nezmení do dátumu prijatia zmeny tohto zákona uznesenie vlády č. 856 z 11. októbra 2006, že zvýšenie financovania neštátnych škôl bude zohľadnené až k 1. 1. 2008,  odmietajú presun týchto kompetencií a navrhujú, aby financovanie neštátnych subjektov zostalo naďalej v kompetencii ministerstva školstva najmenej na rok. Ak teda sumarizujem, tak pretrváva neprehľadnosť situácie v spôsobe financovania a kompetencií do dnešného dňa a ide o mimoriadne vážnu situáciu z môjho pohľadu, na ktorú nie sú neštátne subjekty pripravené, ale nie sú na to pripravené ani obce, mestá a VÚC-ky. A okrem toho uvedomme si, že ide o zmenu počas školského roka, čo neberie ohľad ani na žiakov, ani na učiteľov, ani na pracovné zmluvy, ktoré tieto školy podpísali v dobrej viere, a teda ide aj o ohrozenie dodržiavania učebných plánov a osnov. Čím si to deti, 53 a pol tisíca detí, ktoré študujú v týchto školách zaslúžia? To, že ide o ďalšie podväzovanie súkromných iniciatív, o zabrzdenie vytvárania prostredia pre zaujímavé a podnetné občianske aktivity a v tomto zmysle v neposlednom rade aj o pokus o návrat do obdobia spred roku 1989. Chodila som na štátnu ZUŠ-ku 10 rokov po tom, čo som 2 roky chodila na súkromnú školu, ktorú komunisti potom v roku 1955 zrušili. A hovorím teda o tomto zo svojej vlastnej skúsenosti. Ak má vláda problémy, a o tom tu bola tiež reč, s financovaním štátnych umeleckých škôl a zariadení, nech to rieši. Myslím si, že to všetci podporíme. Nech vyrieši problém s financovaním štátnych škôl. Ale dôrazne protestujem, aby tento problém riešila na úkor kvalitných a fungujúcich neštátnych subjektov. Pýtam sa preto predkladateľa zmeny pána ministra, ktorá má, a to znovu zdôrazňujem, prebehnúť počas školského roka. Je zabezpečené legislatívne prostredie pre prípadnú likvidáciu niektorých týchto zariadení počas tohto školského roku? Podľa akých kritérií bude určená miera práva vstupu do neštátnych inštitúcií z obce do týchto neštátnych zariadení a ako bude zabezpečená ochrana  know-how v týchto inštitúciách? Pýtam sa aj, akou právnou formou teda budú tieto neštátne subjekty? Pretože podľa mňa ide ďalší zásah do tvorby podmienok zavedenia vzdelávacieho systému jednotnej školy, ale o tom tu už tiež bola reč. Zostáva ešte veľa ďalších nezodpovedaných otázok, ktoré vyplývajú z navrhovanej zmeny zákona a z neschopnosti dohodnúť sa či už so ZMOS-om, alebo priamo so združením zriaďovateľov týchto neštátnych subjektov. Preto aj ja navrhujem, aby sme sa s týmto neponáhľali, máme predsa čas, aby novela zákona č. 597/2003 bola stiahnutá z rokovania Národnej rady a vrátená na dopracovanie a vyjasnenie všetkých týchto nezodpovedajúcich otázok. Ďakujem za pozornosť.